钦定古今图书集成/明伦汇编/官常典/第598卷 > 《禹门丁公领藩奏绩序》明·叶向高
## 钦定古今图书集成/明伦汇编/官常典/第598卷 > 《禹门丁公领藩奏绩序》明·叶向高

禹门丁公以左辖莅闽藩，合前江藩之政，报绩于朝。
公之属吾郡喻使君辈走使都门，命予为辞以贺。余
与公同成癸未进士，中外宦游，踪迹不相及。然而公
之宦业，十三在楚、十七在豫章，则两地之士大夫皆
能言之。余亦饫闻之，豫章之人至欲私有，公不听其
他徙。故公自副臬以至右辖，皆不离豫章。而其后吾
闽乃幸得之闽、豫章接壤，士民固素慕公；闻公之来，
无不手额相庆，以为公必以惠。豫章者，惠闽也。藩伯
在国初，号称行省，权任与六曹埒，其后乃压于台使
者，不得行其意。然而藩、臬诸大夫奉以为督、郡邑诸
守令视以为仪，地重位尊，为一方所瞻注。故其职事
虽若仅止于钱榖簿书，而其精神丰采，常足以默摄
吏民而纲纪其治。盖自公而前，诸为方伯者，其人与
效，较然可睹也。公莅闽未浃岁，而“渊停岳立”之标，“《羔
羊》素丝”之节、刃游毂转之才，桑土绸缪之虑，闽之人
欢欣而颂说之，犹之豫章。一时八郡吏治无不改观；
藩臬大夫与公肩随而踵接者，又皆缙绅之选。说者
以为闽自数十年来仅见此日。於乎！盛矣！公真克举
方伯连帅之职者哉！顷年海内灾侵，所在见告；即闽
亦数苦于岁之不登。乃公莅闽之秋，田榖大熟，闾里
丰穰；操豚蹄斗酒而相劳者，相望于山陬海澨；公之
视闽，犹庚桑之畏垒矣。惟是沧溟浩渺，禁网日疏；奸
氓特出海上，与岛夷关市不绝于掫不能诘，而二百
馀年恭顺之属国如中山者，且折而入，倭剪为鲸鲵，
以迫处此；吾闽人岂能晏然而无戒心？盖嘉靖之已
事，父老谈之，犹魂飞色变焉。公家世甬东，与闽同患；
惩往戒来，其必有豫策也。闽人恃公不啻长城，属中
丞台阙，廷议谓“非公莫可主爵者”；以问余，余顿首为
桑梓谢，旦夕牍上。天子幸而惠念南服，以节钺𢌿公，
公总文武吏，而提衡之熟路轻车，事半功倍。风猷所
畅，将使鲛宫蜃窟之表，莫不革心请命，无敢以片帆
背扶桑而西指。公之所为大庇闽宁有量哉！往余与
太宰吉水曾公共事留铨，曾公好论当世之贤才，纚
纚凿凿，如别淄渑。其于公辄首屈指，以为肃而宽、敏
而裁，公忠而干力，社稷器也。且谓“余子他日秉政，必
毋失丁公。”余时逊谢不敢当。乃今待罪纶扉，幸而与
闻廷议，不敢忘会公之教；然第为里闬计耳。少须之，
公且入赞岩廊、秉持衡轴，其功业所树，将四海苍生
皆受其赐，岂蕞尔海邦所能私有公哉！余困苦无聊，
日思归去。其及公之在闽也，以葛巾野服上谒辕门，
为父老撰述歌谣，咏公功德。比于《甘棠》之义，公必为
余而启齿矣。今者戋戋之辞，聊以应诸大夫之请，其
何当于公也。